Stasė Medytė

Stasė Medytė (1948 m. birželio 15 d. Šilagalyje, Panevėžio valsčiuje –  2022 m. sausio 16 d. Panevėžyje) – Lietuvos dailininkė, grafikė.

Biografija 
S. Medytė gimė Onos ir Povilo Medžių šeimoje. Būdama septynerių pradėjo lankyti Šilagalio pradinę mokyklą. Baigusi Uliūnų aštuonmetę mokyklą, 1964–1968 m. mokėsi Kauno Stepo Žuko taikomosios dailės technikume, įgijo dailininko-meistro (tekstilininko) kvalifikaciją. 1975–1979 m. studijavo Lietuvos valstybinės konservatorijos Klaipėdos fakulteto Dailės skyriuje. Jai suteikta dailininko-apipavidalintojo kvalifikacija. 1979 m. apsigyveno Panevėžyje ir įsitraukė į miesto dailės gyvenimą.

Nuo 1980 m. Panevėžio autokompresorių gamyklos „Aurida“ klubo liaudies dailės studijos „Spektras“ vadovė. Nuo 1983 m. Lietuvos ekslibrisininkų klubo narė, nuo 2000 m. – šio klubo vadovė. 1987 m. Panevėžyje įkūrė ekslibrisininkų klubą „Bitė“ ir jam vadovavo.

Nuo 1995 m. Lietuvos dailininkų sąjungos narė.

S. Medytė ekslibriso parodų ir konkursų organizatorė. Visą gyvenimą dailininkė kaupė ekslibrisų kolekciją – tai dovanoti, parodose, knygose skelbti ar jai pačiai dedikuoti knygos ženklai.

Mirė Panevėžyje, palaidota Šilagalio (Panevėžio r.) kapinėse.

Kūrybinė veikla 
Platus S. Medytės kūrybinis diapazonas: pastele tapyti portretai ir gamtovaizdžiai, plakatai, knygų iliustracijos, reklaminė ir smulkioji grafika, ekslibrisai. Pastarieji ir yra svarbiausioji jos meninės raiškos sritis.

1968 m. grafikė sukūrė pirmąjį savo ekslibrisą. Savo stilistika ir struktūra S. Medytės ekslibrisai priklauso Vinco Kisarausko puoselėtai srovei. Jos ekslibrisai – itin kompaktiški, konstruktyvūs, daugeliu atveju netgi minimalistiniai.

S. Medytė iliustravo Juozo Mėdžiaus, Almos Karosaitės, Jarutės Vaičekauskienės, Jūratės Šaumanienės, Justo Jasėno knygas, Alfonso Lipniūno „Dienoraštį“. Dailininkės iliustracijos kruopščiai apgalvotos, kompaktiškos.

Kita darbo erdvė – parodų katalogai, bukletai, reklaminiai lapeliai. Šioje grafinio dizaino srityje autorė vėlgi buvo lakoniška, konstruktyvi, gerai jaučianti leidinio funkciją.

Mažiau žinoma S. Medytės tapyba. Iš tapybos žanrų mėgo portretą, atliekamą pastelės technika. Yra sukūrusi Panevėžio žymių asmenybių: aktorių, dvasininkų, režisierių, mokytojų portretų. Šiuose darbuose dailininkė siekė ne tik fizinio panašumo, bet ir dvasios atpažįstamumo.

Be grafikos, tapybos S. Medytė domėjosi fotografija. Yra sukūrusi meniškų fotografijų.

Nuo 1973 m. dalyvavo parodose ir ekslibriso konkursuose Lietuvoje ir užsienyje (Italijoje, Belgijoje, Baltarusijoje, Lenkijoje, Jugoslavijoje, Šveicarijoje, Kinijoje). Apdovanota konkursų premijomis, padėkos raštais, diplomais.

Įvertinimas 

 1987 m. Ekslibrisų konkursas „Panevėžys 1917–1987“ (Panevėžys, Lietuva), trečia premija.
 1990 m. Tarptautinis konkursas „Žalgiriui – 580“ (Vilnius, Lietuva), padėkos raštas.
 1991 m. Tarptautinis konkursas „Juozui Zikarui – 110“ (Lietuva), Lietuvos banko Panevėžio skyriaus apdovanojimas.
 1991 m. Tarptautinis ekslibrisų konkursas, skirtas „Šilutei – 480“ (Šilutė, Lietuva), Vydūno klubo padėkos raštas.
 1992 m. Tarptautinis ekslibrisų konkursas „Katowice’92“ (Katovicai, Lenkija), diplomas.
 1992 m. Tarptautinis ekslibrisų konkursas „Lenkijos medinė liaudies architektūra ekslibrise“ (Grudziondzas, Lenkija), diplomas.
 1993 m. Tarptautinis konkursas „Panevėžiui – 490“ (Panevėžys, Lietuva), laureatė.
 1993 m. Tarptautinis konkursas „Warsaviana“ (Varšuva, Lenkija), mecenatų premija.
 1995 m. Tarptautinis ekslibrisų konkursas-paroda „Mikalojus Konstantinas Čiurlionis, Mstislavas Dobužinskis 120“ (Vilnius, Lietuva), trečia premija.
 1996 m. Tarptautinis ekslibrisų konkursas „Ekslibrisas Lietuvos geležinkeliui“ (Lietuva), prizas.
 1996 m. Tarptautinis ekslibrisų konkursas „Caux – 50“ (Panevėžys, Lietuva), prizas.
 2000 m. Tarptautinis konkursas-paroda „M. K. Čiurlioniui – 125” (Vilnius, Lietuva), LR kultūros ministerijos padėka.

Atmintis 
S. Medytės nutapyti portretai, paveikslai saugomi Panevėžio kraštotyros muziejuje.

Panevėžio apskrities Gabrielės Petkevičaitės-Bitės viešojoje bibliotekoje saugomas S. Medytės rankraščių fondas, kurį sudaro dailininkės maketuoti parodų katalogai, kvietimai, A. Lipniūno „Dienoraščio“ iliustracijos, ekslibrisai, atvirukai, eskizai, vokai. S. Medytei sukurti ekslibrisai. Šeimos dokumentai, laiškai. S. Medytės nuotraukos: vienos, šeimos, su dailininkais, kitais asmenimis.

Dalis S. Medytės sukurtų knygos ženklų saugomi Šiaulių Gerardo Bagdonavičiaus ekslibrisų fonde.

Šaltiniai

Nuorodos 
 Stasė Medytė. Kas yra ekslibrisas?
 In memoriam: dailininkė Stasė Medytė (1948–2022)
 Bibliotekai perduota Stasės Medytės ekslibrisų kolekcija

Lietuvos dailininkai
Lietuvos grafikai